Linɛ ta’asid ku’om basib

Wiim bɛɛ ban’as ya’a da li teŋ la zug: Wiim bɛɛ ban’as ya’a da gbirigi li kusaυg teŋgbaυŋ zug ka ba ia li tiim bɛɛ mak ye ba gu’u li gυ’υŋ, kusaas na bas ku’om n zi’el nɔɔri sɔs Wina’am nɛ teŋgbana la ye ba ya’a sυŋ ka ba yi’ yɛltɔɔg la pυυgin, ba mɔr sam ka ba na yɔ tisi ba. Nɔzi’elυg la tɔn’ɔn an, nua, buug, baag, naaf nɛ bunkɔnbbanɛ wυsa bɛ kusaυg. 

Saa ya’a da wak: Saa ya’a da ɛɛnti wak ka kusaas ia saku’om ye ba bυdi gυ’υŋ, ba na kaanbi sɔs yaanam nɛ Wina’am ye ba sυŋ ka saa ni tisi ba. Saŋa pamm nii, kaanb kaŋa kaanbidnɛ nɛ zɔm ma’aa ka ku’om pυ paasida, ba ɛɛnti yɛl bada la nɛ ye ban ia ku’om ye ba bu zɔm la gυ’υŋnɛ.  

Pu’a ya’a da ɛɛnti sa’ae ka li muk: Kusapu’a ya’a da sa’ae bɛɛ o du’am daari paae ka mugusυg bɛ du’am la pυυgin, kusaas na kpa’ae ku’om n sɔs ba’anam nɛ yaanam ye ba duom zi’en ka sυŋ ka pu’a la sig laafi. Saŋa pamm nii, ku’om kpa’ar kaŋa ɛɛnti anɛ ku’ozaal, bɔzugɔ ba na yɛl bada la ye ban on zin’in nɛ sunsan’auŋ ka nyɛt diib yaanɛ tisidi ba?

Sigisaa ya’a da li: Sigisaa ya’a da li, kasaas na kpa’ae ku’om sɔs Wina’am nɛ yaanam ye ba duom zi’enɛ sυŋ ka ba kua nɛ laafi ka naaf da zan’as kenɛ ka wiim bɛɛ puan mɛ da nyɛ sɔ’ ka υυn ya’a ti nie ba laafi, ba mɔr linɛ ka ba na tisi ba.